stanford-oval/wikipedia huggingface dataset:
נציבות הבריאות הלאומית של סין
היסטוריה

לאורך רוב שלטונה של המפלגה הקומוניסטית, מאז שנת 1954, תפקיד הבריאות הלאומי היה באחריות משרד הבריאות עד 2013, כאשר הוחלף על ידי הנציבות הלאומית לבריאות ותכנון המשפחה.
במרץ 2018 הודיעה ממשלת הרפובליקה העממית של סין כי הנציבות הלאומית לבריאות ותכנון המשפחה התפרקה ותפקידיה שולבו בסוכנות החדשה שנקראה נציבות הבריאות הלאומית.
סין חברה בארגון הבריאות העולמי. השר מא דיווח בעצרת ה-92 של הבריאות העולמית, כי מאז 1978 סין מתמקדת בשיפור הבריאות תוך פיתוח רשת ביטחון אוניברסלית לתושבים ובשיפור האיכות, היעילות והגישה לטיפול הבריאותי הראשוני במדינה.
הנציבות היא הסוכנות המובילה בסין המתאמת את המאמצים הלאומיים להילחם בהתפרצות וירוס הקורונה בווהאן בשנים 2019–2020, באמצעות המרכז הסיני לבקרת מחלות ומניעתן.
סוכנויות בפיקוח הנציבות

הסוכנויות הבאות כפופות לנציבות.
המינהל לביטוח בריאות ממלכתי - סוכנות המנהלת את תוכנית ביטוח הבריאות הממלכתית וכן רכש והפצה של תרופות.
המרכז הסיני לבקרת מחלות ומניעתן - סוכנות לאומית למניעה ובקרה של מחלות.
רשימת השרים

| לא>  | שם | תחילת כהונה | סוף כהונה | הערות |
| --- | --- | --- | --- | --- |
| 1 | מא שיאאוויי | 19 במרץ 2018 | מכהן |  |
רשימת השרים > ראשי הנציבות הלאומית לבריאות ותכנון המשפחה לשעבר

| № | שם | תחילת כהונה | סוף כהונה |
| --- | --- | --- | --- |
| 1 | לי בין | 16 במרץ 2013 | מרץ 2018 |
רשימת השרים > שרי הבריאות לשעבר

| № | שם | תחילת כהונה | סוף כהונה |
| --- | --- | --- | --- |
| 1 | לי דקאן | נובמבר 1949 | ינואר 1965 |
| 2 | קיאן שינג'ונג | ינואר 1965 | יוני 1968 |
| 3 | צ'יו גוגואנג (邱国光) | יוני 1968 | יוני 1970 |
| 4 | צ'ן רנהונג (陈仁洪) | יוני 1970 | יולי 1973 |
| 5 | ליו שיאנפינג (刘湘 屏) | יולי 1973 | אוקטובר 1976 |
פנוי
| 6 | ג'יאנג יזהן (江 一 真) | נובמבר 1977 | אפריל 1979 |
| (2) | קיאן שינג'ונג | אפריל 1979 | מאי 1982 |
| ז | קוי יואלי (崔 月 犁) | מאי 1982 | מרץ 1987 |
| 8 | צ'ן מינזאנג (陈敏 章) | מרץ 1987 | מרץ 1998 |
| 9 | ז'אנג וונקאנג | מרץ 1998 | אפריל 2003 |
| 10 | וו יי | אפריל 2003 | אפריל 2005 |
| 11 | גאו קיאנג | אפריל 2005 | יוני 2007 |
| 12 | צ'ן ג'ו | יוני 2007 | 16 במרץ 2013 |
הערות שוליים

↑  国家卫生健康委员会正式“挂牌” (בסינית). 2018-03-27.
↑  "China shares experiences in primary health care at 72nd World Health Assembly - Xinhua | English.news.cn". www.xinhuanet.com. נבדק ב-2020-01-25.
↑  "'Grave situation' as coronavirus claims another life". www.9news.com.au. נבדק ב-2020-01-26.
| --- | --- |
בקרת זהויות :  ISNI: 0000 0004 9435 9742  LCCN: n2019183741  VIAF: 5643156133194658430009   WorldCat (עם VIAF): 5643156133194658430009
מעשר בהמה

| --- | --- |

 מקרא:  ספר ויקרא, פרק כ"ז, פסוקים ל"ב–ל"ג
 משנה:  מסכת בכורות, פרק ט'
 תלמוד בבלי:  מסכת בכורות, פרק "מעשר בהמה"
 משנה תורה:  הלכות בכורות, פרקים ו'-ח'
 ספרי מניין המצוות:  ספר המצוות, עשה ע"ח, לאו ק"ט ספר החינוך, מצווה ש"ס, מצווה שס"א
 
מעשר בהמה היא מצווה להקריב עשירית מכל הבהמות הטהורות שנולדות לאדם בכל שנה לבית המקדש ולאכול את בשרן בירושלים.
דיני המצווה מפורטים במשנה ובתלמוד למסכת בכורות, פרק ט', וכן במשנה תורה לרמב"ם, ספר קרבנות, הלכות בכורות, פרק ו'.
במקרא

המקור העיקרי למצוות מעשר בהמה הוא בתורה, בפרשת בחוקותי:
וְכָל מַעְשַׂר בָּקָר וָצֹאן, כֹּל אֲשֶׁר יַעֲבֹר תַּחַת הַשָּׁבֶט הָעֲשִׂירִי, יִהְיֶה קֹּדֶשׁ לַיהוָה.
נאמר כאן שיש להעביר את הבקר והצאן תחת מקל ("שבט") וכל עשירי ממנו יהיה קודש, ללא הגדרה ברורה מה ייעשה בקודש זה, והמובן הפשוט הוא שבהמה זו תהיה קורבן.
בפרשת ראה נאמר:
אֶל הַמָּקוֹם אֲשֶׁר יִבְחַר יְהוָה אֱלֹהֵיכֶם, מִכָּל שִׁבְטֵיכֶם, לָשׂוּם אֶת שְׁמוֹ שָׁם לְשִׁכְנוֹ - תִדְרְשׁוּ, וּבָאתָ שָׁמָּה; וַהֲבֵאתֶם שָׁמָּה עֹלֹתֵיכֶם, וְזִבְחֵיכֶם, וְאֵת מַעְשְׂרֹתֵיכֶם, וְאֵת תְּרוּמַת יֶדְכֶם, וְנִדְרֵיכֶם, וְנִדְבֹתֵיכֶם, וּבְכֹרֹת בְּקַרְכֶם וְצֹאנְכֶם.
לדעת רבי עקיבא, "מעשרותיכם" כולל הן מעשר שני מן הצומח והן מעשר בהמה, ועל שניהם נאמר שיש להביאם אל "המקום אשר יבחר ה'", ירושלים ובית המקדש.
קיום המצווה באופן המוני בימי חזקיהו המלך מתואר בספר דברי הימים:
וּבְנֵי יִשְׂרָאֵל וִיהוּדָה הַיּוֹשְׁבִים בְּעָרֵי יְהוּדָה גַּם הֵם מַעְשַׂר בָּקָר וָצֹאן... הֵבִיאוּ.
הבאת המעשר מוזכרת גם בדברי הנביא עמוס, הלועג למנהג באתרי הפולחן לעבודה זרה להביא את המעשר "לשלושת ימים".
הגדרת המצווה

מצוות מעשר בהמה כוללת שני מרכיבים: האחד הוא הפרשת המעשר, קרי ההעברה "תחת השבט", ברירת כל עשירי והגדרתו כקדוש ומיועד לקורבן. השני הוא הבאת המעשר למקדש והקרבתו שם על ידי הכהנים, ואכילת בשרו בירושלים על ידי בעל הבהמה, משפחתו וחבריו.
להלכה נקבע כי מרכיב ההפרשה עומד בפני עצמו גם בהיעדר אפשרות להקריב לאחר מכן את הבהמה (ראו להלן: בחוץ לארץ, ואחרי חורבן בית המקדש). עם זאת, בניגוד לתרומות ומעשרות מן הצומח, שלגביהם ההלכה היא שמזון שלא הפרישו ממנו את התרומות והמעשרות אסור באכילה ("טֶבֶל"), עדר בהמות שלא הפרישו ממנו את מעשר הבהמה מותר בשימוש.
זמן הפרשת המעשר

את מעשר הבהמה ניתן להפריש בכל עת, אך חז"ל תיקנו כי יש להפריש מעשר זה סמוך לשלוש הרגלים:
שלש גרנות למעשר בהמה: בפרוס הפסח, בפרוס העצרת, בפרוס החג, דברי רבי עקיבא.
בן עזאי אומר, בעשרים ותשעה באדר, באחד בסיון, בעשרים ותשעה באב.
רבי אלעזר ורבי שמעון אומרים, באחד בניסן, באחד בסיון, בעשרים ותשעה באלול.
ולמה אמרו בעשרים ותשעה באלול ולא אמרו באחד בתשרי, מפני שהוא יום טוב, ואי אפשר לעשר ביום טוב, לפיכך הקדימוהו בעשרים ותשעה באלול.
רבי מאיר אומר, באחד באלול ראש השנה למעשר בהמה.
בן עזאי אומר, האלוליין מתעשרין בפני עצמן.
כמו במעשר מהצומח, גם במעשר בהמה אסור לעשר יחד בהמות שנולדו בשנים שונות. הזמן הקובע למעשר נידון לראשונה במשנה במסכת ראש השנה ושנוי במחלוקת תנאים:
ארבעה ראשי שנים הם... באחד באלול, ראש השנה למעשר בהמה; רבי אלעזר ורבי שמעון אומרין, באחד בתשרי
הטעם לדעה הראשונה הוא משום שרוב הבהמות יולדות בחודש אב, והזמן נקבע מיד אחר כך. שיטת רבי אלעזר ורבי שמעון מתבססת על השוואה למעשר מן הצומח, שבו ראש השנה הוא א' בתשרי.
הקרבת המעשר ואכילתו

הקרבת מעשר בהמה דומה בעיקרה להקרבת רוב הקורבנות: הקורבן נשחט בבית המקדש, כהן מקבל את הדם הנשפך מצוואר הבהמה לתוך כלי ("מזרק") ולוקח אותו למזבח העולה, שם הוא שופך אותו. לאחר מכן הכהנים מוציאים מן הבהמה את החלבים, הנקראים "אימורים", ומעלים אותם לראש המזבח, שם הם נשרפים ("מוקטרים") על ערימת עצים.
עם זאת, הקרבת מעשר בהמה נבדלת מקורבנות יחיד בכמה אופנים בהם היא זהה להקרבת בכור בהמה וקורבן פסח. ראשית, בניגוד לרוב קורבנות היחיד, שבהם הבעלים סומך את ידיו על ראש הקרבן לפני שחיטתו, במעשר בהמה אין סמיכה. שנית, מאחר שאין מדובר בקורבן נדבה אין צורך להוסיף לו נסכים. ייחוד נוסף של מעשר בהמה הוא בצורה שבה דמו נשפך על המזבח. הדם ניתן בפעם אחת בלבד, בחלקו התחתון של המזבח, על הקיר שמעל ליסוד המזבח, אך צורת השפיכה המדויקת שנויה במחלוקת בין תנאים: יש אומרים שהדם ניתן בשפיכה, ויש אומרים שבזריקה. ההבדל בין שתי הצורות הוא בכך שבעוד שפיכת הדם נעשית כשהכהן עומד סמוך למזבח ויוצק את הדם, זריקה נעשית ממרחק מסוים ובתנופה.
אכילת הבשר בירושלים נעשית כהלכות קורבן שלמים: בעל הבהמה ומשפחתו אוכלים אותו במשך יום ההקרבה ולמחרתו. מצווה לתת מן הבשר גם לעניים. האכילה צריכה להיעשות בטהרה.
שונה דינו של מעשר בהמה מדין קרבן שלמים בכך שהחזה ושוק אינם ניתנים לכהנים, אלא נאכלים לבעלים, כמו יתר הבשר.
בחוץ לארץ

ככלל, המצוות שאינן מהמצוות התלויות בארץ נוהגות גם מחוץ לארץ ישראל. מצד שני, הקרבת קורבנות מותרת רק בבית המקדש בירושלים. על הקושי הבסיסי נוסף גם הקושי שבניגוד לקורבנות אחרים בהם יכול תושב חוץ לארץ לקנות את הקורבן בירושלים, במעשר (וכן בבכור) החובה היא להפריש בהמה מסוימת ולהביאה למקדש.
על פי המשנה המצווה להפריש מעשר בהמה נוהגת גם בחוץ לארץ, אבל אין חובה להעלות את הבהמות המופרשות לארץ. לפיכך יש להמתין עד שיפול בה מום כלשהו (חריץ באוזן, למשל), אז יהיה מותר לשוחטה ולאכול אותה בכל מקום.
נחלקו התנאים בהבנת מהותו של פטור זה. לדעת רבי עקיבא מדובר בפטור עקרוני ועל כן גם אם הבהמה הובאה ארצה אין להקריבה. לעומת זאת, רבי שמעון סובר שאין מדובר בפטור מוחלט ועקרוני ועל כן, אם בכל זאת הובאה הבהמה ארצה - היא תוקרב בבית המקדש. פסיקת הרמב"ם הלכה למעשה בשאלה זו איננה חד משמעית.
אחרי חורבן בית המקדש

מאחר שהחובה להפריש את מעשר הבהמה איננה תלויה בהקרבה, המשנה קובעת כי היא חלה גם בהיעדרו של בית המקדש וכך משתמע ממקורות תנאיים אחרים. למרות זאת, התלמוד קובע שבעקבות חורבן בית המקדש אין להפריש את המעשר, וזאת מחשש לתקלות ובהן איסור מעילה ואיסור שחוטי חוץ. את עדות התלמוד הבבלי על כך שרבי אלעזר בן עזריה היה מפריש אלפי עגלים כמעשר בהמה בכל שנה ושנה, העמידו בעלי התוספות כך שהייתה קודם ביטול המצווה, או שאפוטרופוס היה מפריש בשבילו.
זוהי דוגמה לסמכותם של חז"ל לבטל מצווה מן התורה, כאשר הביטול נעשה באופן פסיבי ("שב ואל תעשה"), על ידי אי קיום מצווה. עם זאת, מצווה זו חריגה בכך שהיא בוטלה לחלוטין על ידי חז"ל (עד לבניין המקדש), בניגוד למצוות אחרות שבוטלו ב'שב ואל תעשה' (כמו תקיעת שופר ונטילת לולב בחג שחל בשבת) שהביטול שלהן הוא חלקי בלבד.
ראו גם

בכור בהמה טהורה
מעשר שני
הערות שוליים

↑  מדרש ספרי שם ובבלי בכורות נ"ג, א', ובעקבותיו גם בפירוש רש"י ורמב"ן לפסוק.
↑  ב', ל"א, ו'
↑  ד', ד'
↑  הפסוק עמום, מאימתי נמנים שלושת הימים ומה פשרם, ראו מספר פירושים בדעת מקרא שם. על פי מקצתם לא מדובר על מעשר בהמה כלל.
↑  תלמוד בבלי, מסכת זבחים, דף ל"ז, עמוד א'.
↑  משנה זבחים ה' ח'. על פי פירוש הרמב"ם שם.
↑  משנה, מסכת קידושין, פרק א', משנה ט'.
1 2  תלמוד בבלי, מסכת בכורות, דף ט', עמוד א', משנה, מסכת תמורה, פרק ג', משנה ה'.
↑  בברייתא המובאת בתלמוד בבלי, מסכת בכורות , דף נ"ג, עמוד א'.
↑  רבי עקיבא מבסס את דעתו על השוואה למעשר מן הצומח בקרקע, שאינו נוהג בחוץ לארץ.
↑  משנה תורה לרמב"ם, ספר קרבנות, הלכות בכורות, פרק ו', הלכה ב', ופירוש רבי יוסף קורקוס שם.
↑  משנה, מסכת בכורות, פרק ט', משנה א'.
↑  תלמוד בבלי, מסכת בכורות, דף נ"ג, עמוד א'.
↑  במקרה בו מי שלא ידע שבהמה מסוימת הופרשה כמעשר יעבוד בה.
↑  במקרה בו אדם ישחט את הבהמה בטעות לפני שנוצר בה מום ויעבור בכך על האיסור לשחוט קרבנות מחוץ לבית המקדש.
↑  תלמוד בבלי, מסכת שבת, דף נ"ד, עמוד ב'.
↑  תלמוד בבלי, מסכת יבמות, דף צ', עמוד א'.
משפטי הציונים ברומניה

משפטי הציונים ברומניה הם משפטים שנערכו בשנות ה-50 ברומניה, למאות יהודים, מנהיגים ופעילים של התנועות הציוניות הרומניות, שהואשמו בריגול למען האינטרסים של האימפריאליזם האנגלו-אמריקאי ונידונו לעונשים כבדים. משפטים אלה היו חלק משורת משפטים מבוימים נגד יהודים שנערכו באותה תקופה בגוש הקומוניסטי.
הרקע ברומניה

יהדות רומניה קיבלה בסבר פנים יפות את הופעת הציונות והייתה חלוצה, הן בארגון כנסים ציוניים, כדוגמת קונגרס פוקשאן, והן בארגון עלייה לארץ ישראל (ראו הוועד המרכזי ליישוב ארץ ישראל וסוריה). היו ברומניה תנועות וארגונים ציוניים רבים שגם פרסמו עיתונות ציונית רומנית ענפה. הארגונים הציוניים המשיכו לפעול גם במהלך שואת יהודי רומניה, לעיתים באופן חוקי ולעיתים במחתרת. הם ארגנו עלייה לארץ ישראל במהלך מלחמת העולם השנייה, פעלו כדי להציל ולסייע ליהודי רומניה הנרדפים וליהודי הארצות השכנות שברחו לרומניה, וגם קלטו את צנחני היישוב שהגיעו מארץ ישראל.
לאחר המלחמה פעלו הארגונים הציוניים בצורה אינטנסיבית בארגון אוניות מעפילים שהובילו רבים מיהודי רומניה וגם יהודים אירופאים אחרים שעברו דרך רומניה. הפעילות הציונית נמשכה גם לאחר שהשלטון ברומניה עבר לידי הקומוניסטים, וכדי לאפשר זאת נשלח מישראל לרומניה אחיה של אנה פאוקר, שרת החוץ של רומניה באותה תקופה, כדי לדבר אל ליבה.
הרקע בעולם הקומוניסטי

ב-20 בנובמבר 1952 נפתחו בפראג משפטי פראג, שבהם הועמדו לדין 14 נאשמים מהצמרת הקומוניסטית של צ'כוסלובקיה, 11 מתוכם היו יהודים.
ב-13 בינואר 1953 פורסמה הודעה במוסקבה על העמדתם לדין של 9 רופאים יהודים (משפט הרופאים) שנחשדו בניסיון להרעיל את סטלין.
במהלך השנים 1949 - 1954 נוהלו נגד הציונים הרומנים 20 משפטים בבתי דין צבאיים ועוד משפט אחד בשנת 1959.
בחישות בצמרת הרומנית

בצמרת המפלגה הקומוניסטית הרומנית היה מאבק בין קבוצת מוסקבה בראשות אנה פאוקר ובין קבוצת בית הסוהר בראשות גאורגה גאורגיו-דז'. בשיחה בין סטלין ובין גאורגיו-דז' אמר הראשון לאחרון שבחר בו בגלל היותו רומני ממוצא פרולטרי, בעוד אנה פאוקר יהודייה ממוצא בורגני.
למחרת "חשיפת קשר הרופאים" במוסקבה נערכה ישיבה של הלשכה הפוליטית של הוועד המרכזי של המפלגה הקומוניסטית הרומנית, ישיבה בה הודיע גאורגיו-דז' שצריכים לעלות על סדר היום את ניתוח משפטי פראג והאירוע הטרי של כנופיית הרופאים בברית המועצות. בישיבה דנו בבעיית המיעוטים ובקבוצת אנה פאוקר והתנועה הציונית. אחד המשתתפים, פטרה בורילה, טען שאנה פאוקר לא צריכה להיות בממשלה. משתתף אחר, מירון קונסטנטינסקו, אמר שכפי שאין רחמים כלפי כמרים, לא צריכים להיות רחמים גם כלפי רבנים, חזנים ומלמדים דתיים כמו אחיה של אנה פאוקר. בורילה הוסיף שאנה פאוקר קיבלה את נציג ישראל, עצורים שוחררו על ידי תאוהרי ג'אורג'סקו ואנה פאוקר הוציאה להם בסיטונות דרכונים לישראל וכל זה נותן חומר רב למחשבה. גם יוסיף קישינבסקי הוסיף שמן למדורה וגאורגיו-דז' הביע דאגה מכך שלמרות העזיבה הגדולה עדיין יש ברומניה הרבה מאוד יהודים, כ-300,000, יותר מאשר בפולין, בהונגריה ובבולגריה.
בעקבות ההחלטה של סטלין, ביום 18 בפברואר 1953 נתן גאורגיו-דז' את ההוראה ואנה פאוקר נכלאה כשהיא מואשמת בקשרים עם סוכנויות זרות, קידום יסודות לגיונרים ועיכוב הקולקטיביזציה. באותו יום נעצר גם אחיה, הישראלי סולומון זלמן רבינזון, חבריה לקבוצת מוסקבה הודחו מתפקידיהם, נחקרו ונכלאו. תוך כדי כך שולב המהלך של מעצר החשודים בציונות והעמדתם למשפט.
בישיבה של הלשכה הפוליטית של המפלגה הקומוניסטית הרומנית אמר גאורגיו דז' על העצירים הציונים: "לכולם מגיע לירות בהם, אבל הם רבים מדי וזה יכול להיראות כמו טבח, אז נצטרך לתת להם עונשי מאסר, חוץ מיוצאים מן הכלל, שניים שלושה שיידונו למוות".
משפטי טימישוארה

במקביל למשפטי בוקרשט נוהלו בטימישוארה משפטים דומים נגד הציונים של טרנסילבניה: ארנסט אוזר Ernest User, לאון פריד Leon Fried, קראוס פיכטה Kraus Fichte, גרדוס לאיוש Gardos Lajos, מגדה וייסברגר Magda Weiseberger, יוסף וולברג Iosef Wolberg, ראיס פרידריך Reiss Fridrich ולילי בורנשטיין Lili Burnstein. ב-18 במרץ 1954 נידונו מנהיגי השומר הצעיר: סימון אברמוביץ'-אריאלי Simon Abramovici-Arieli, אברהם אנטוניר Avraham Antonir, חיים ארתור Haim Artur, רדו בודיאנו Radu Budeanu, מרסי גולדנברג-גלעד Marci Goldenberg-Gilad, אנג'לה גרינברג Angela Grinberg, יעקב גרינברג Iacov Grinberg, משה ויינברג Moşe Weinberg, ארנולד זידמן Arnold Zeidman, צבי צלטינגר Zvi Zeltinger, פיקו יואן Ficu Ioan, ברקו כהן Bercu Cohen, איזו לאזארוביץ' Izu Lazarovici, וילי לאזארוביץ' Wili Lazarovici, אביר מארק Abir Mark, ברכה מארק-רוטנשטיין Braha Mark-Rotenstein, אסתר פור Ester Por, פרנצ'יסק (פרנסיס דב) פור Francisc Por, יפה קופרמן Iafa Cuperman, שמואל קופרמן Smuel Cuperman, סורין סברין Sorin Severin, ריקו שטובינר Ricu Stubiner, לוי דרברמדיקר Levi Derbramdiker.
השחרור

שביתת הרעב והלחץ הבינלאומי לא השפיעו מיידית על שחרור האסירים. מרבית אסירי ציון ברומניה, שנעצרו במחצית הראשונה של שנות החמישים ולא מתו בבתי הכלא, שוחררו כעבור כמה שנים והתאפשרה להם היציאה לישראל. חלק מהם הגיעו במצב בריאותי ירוד למדי ואף מתו כתוצאה מכך כעבור שבועות או חודשים.
חלק מהאסירים שוחררו במהלך 1955 בתום תקופת המאסר שנגזרה עליהם ובעקבות שינויים במדיניות של ברית המועצות והגוש הקומוניסטי לאחר מות סטלין.
חברי קבוצת ה-13, המנהיגים העיקריים של התנועה ברומניה, שנדונו לתקופות מאסר ממושכות, שוחררו ב-14 וב - 15לחודש אפריל 1956. בכתב השחרור שכלל את תאריכי המאסר והשחרור וכן את האשמה - ריגול ובגידה, נאמר שעליהם לעזוב את רומניה תוך שלושה חודשים. היה זה שינוי דרמטי במדיניות ממשלת רומניה שאסרה על כל היהודים, שרצו בכך, לעזוב את המדינה. ביום 15.7.1956 יצאו ארבע משפחות מבין הקבוצה ובראשם אברהם לייבה זיסו, לשעבר יו"ר ההסתדרות הציונית ברומניה, ברכבת לווינה. אל זיסו הצטרפו ז'אן כהן ומשפחתו, מוצי מוסקוביץ ומשפחתו ובנימין בר ומשפחתו. ב-18.7.1956 נחת בשדה התעופה בלוד מטוס נוסעים של אל על שהביאם למדינת ישראל. השמועה על בואם עברה מפה לאוזן והמוני יוצאי רומניה הגיעו לשדה התעופה לקבל את פניהם. בין הבאים היו חבר הכנסת אידוב כהן שפעל רבות לשחרורם בארץ וברחבי העולם ויצחק ארצי, שיהיה בעתיד חבר כנסת, ממארגני שביתת הרעב לשחרורם.
התחדשות המעצרים והמשפטים

בסוף שנות החמישים התחדשה רדיפת הציונים ברומניה. קבוצת יהודים, שעמדה לצאת את גבולות רומניה בדרכה לישראל, הורדה מהרכבת והוחזרה לבירה - פעילים יהודים נעצרו, נחקרו ארוכות (שנים) ובחלקם נשפטו לשנים ארוכות בבית הסוהר.
הרקע לרדיפה המחודשת היה בקשרים בין יהודים אלה ובין הצירות הישראלית ברומניה.
חלק מהנעצרים כבר ריצו בעבר תקופות מאסר בכלא הרומני על אשמות דומות.
הערות שוליים

1 2  שמעיה אבני, עורך, יהדות רומניה בתקומת ישראל כרך ב'
אסירי ציון, תל אביב: שיר מרכז לחקר יהדות רומניה, 1993, עמ' 175 - 179
↑  מת אסיר ציון בכלא בוקארסט
↑  ידיעה חדשותית, שוחררו כל אסירי ציון ברומניה, מעריב, 20 באפריל 1956
↑  שמעיה אבני, עורך, יהדות רומניה בתקומת ישראל כרך ב', אסירי ציון, תל אביב, 1993, עמ' 153
↑  מסע הפחדה ברומניה למנוע עליה לישראל
↑  הוקמו בתי-דין צבאים ברומניה לחקירת יהודים על ציונות וקשר לישראל
↑  מסע הפחדה וטירור נגד יהודי רומניה
נזיד סקוטי

| --- | --- |

 
 מאכלים
 סוג:  מרק 
 מטבח:  המטבח הסקוטי 
 מוצא:  סקוטלנד 
 מרכיבים עיקריים:  בשר טלה, barley 
 
נזיד סקוטי או מרק סקוטי (באנגלית: Scotch broth) הוא נזיד (מרק סמיך) שמקורו במטבח הסקוטי וכיום נודע ברחבי העולם בשם זה.
מרק סמיך זה עשוי שעורה, וכן בשר כבש (לעיתים יותר נדירות - בשר בקר), ירקות שורש (גזר, לפת), וכן כרישה, לפת צהובה או כרוב המוספים למאכל בסוף הבישול (במטרה שישמרו על מרקמם).
לעיתים מוסיפים לתבשיל קטניות מיובשות.
מרק סמיך זה היווה לרוב את המנה העיקרית של הארוחה, והוכן ממוצרים פשוטים וזולים, מה שהסביר את הפופולריות הרבה שלו. המרק מוזכר בכתביו של ד"ר סמיואל ג'ונסון עת זה ביקר בסקוטלנד בשלהי המאה ה-18. הגירה מסקוטלנד לארצות הברית הביאה להופעתו בספרי בישול בארצות הברית בשנת 1881. בתקופה זו נדד גם לאנגליה והפך פופולרי גם שם (מופיע בספרי בישול אנגליים ויקטוריאניים).
כיום מאכל מסורתי זה נמכר גם בקופסאות שימורים.
סופרגול

| --- | --- |

אלבום האיסוף של עונת 2007-08. השחקנים בתמונה לפי כיוון השעון: ברק יצחקי, אבי נמני, דייוויד בקהאם, ברוך דגו, יניב קטן, רונאלדיניו, ויוסי בניון.
 כללי
 סוגה:  משחק קלפים 
 ארץ מקור:  ישראל 
 supergol.co.il
 
סוּפרגוֹל הוא שמו של אלבום איסוף מדבקות מאת חברת P.M.I, בשיתוף עם ידיעות אחרונות, שיצא לאור בישראל מדי שנה בין השנים 1998 עד 2018. האלבום הכיל את תמונותיהם של כדורגלני ליגת העל, כדורגלנים בכירים בעולם ועוד. האלבום שווק על ידי חברת בר שיווק והפצה. בנוסף לקלפים שהם נאספים באמצעות רכישת חבילת קלפים, יש גם קלפים מיוחדים המכונים "אסים" אותם ניתן היה להשיג בדרכים שונות, לרוב באמצעות רכישת מוצרים של חברות אשר מעורבות בתהליך האיסוף לצורכי פרסום. האלבום כולל גם תחרויות נושאות פרסים.
לאחר 20 שנים שבהם יצאו חוברת הסופרגול, בשנת 2019 לא הופק האלבום והוחלף על ידי גרסה ישראלית של אלבום Adrenalyn XL, מבית חברת Panini Group, אשר זכתה במכרז של מנהלת הליגות לכדורגל. אלבום זה הוחלף בשנה העוקבת בידי אלבום Football Stars.
משפטי האיזומורפיזם

באלגברה, משפטי האיזומורפיזם הם שם שכיח לשלושה משפטים יסודיים שלפיהם חבורות מנה מסוימות הן איזומורפיות זו לזו. משפטים דומים תקפים גם עבור חוגי מנה ומודולי מנה. המשפטים מיוחסים לאמי נתר, ולפעמים הם נקראים "משפטי נתר", הראשון, השני והשלישי.
מן המשפטים האלה נובעת התאמה בין סריג תת-החבורות של חבורה  G המכילות תת-חבורה  N, לבין סריג תת-החבורות של חבורת המנה  G/N. משפט ההתאמה הזה נקרא לפעמים "משפט האיזומורפיזם הרביעי".
משפט האיזומורפיזם הראשון > תיאור

אם  f הומומורפיזם ממבנה אלגברי  A, אז המנה של  A ביחס לגרעין של  f איזומורפית לתמונה של  f.
משפט האיזומורפיזם הראשון > הוכחה (עבור גרסת החבורות)

נעיר תחילה כי  \ker(\varphi ) הוא תת-חבורה נורמלית של  G ולכן חבורת המנה  G/\ker(\varphi ) מוגדרת היטב. נסמן  K:=\ker(\varphi ) ונגדיר העתקה  \Psi :G/K\to {\text{Im}}(\varphi ) על ידי  \Psi (gK)=\varphi (g) לכל קוסט  gK\in G/K. נראה כי הפונקציה היא איזומורפיזם וזה יוכיח את המשפט:
הפונקציה מוגדרת היטב (כלומר, אם ניקח נציגים שונים עבור אותה מחלקת שקילות, נקבל אותה תוצאה): נניח כי  g_{1}K=g_{2}K\in G/K. אזי  g_{2}\cdot g_{1}^{-1}\in K ובפרט  \varphi (g_{2}\cdot g_{1}^{-1})=1. כעת:
הפונקציה הומומורפיזם: ניקח  g_{1}K,g_{2}K\in G/K ואז:
הפונקציה על: יהי  h\in {\text{Im}}(\varphi ) כלשהו. על-פי הגדרת התמונה, קיים  g\in G עבורו  \varphi (g)=h, ובסך הכל נקבל כי  \Psi (gK)=\varphi (g)=h.
הפונקציה חד-חד-ערכית: ניקח  g_{1}K,g_{2}K\in G/K ונניח כי  \Psi (g_{1}K)=\Psi (g_{2}K). אזי  \varphi (g_{1})=\varphi (g_{2}), כלומר  \varphi (g_{1})\varphi (g_{2})^{-1}=1, כלומר  \varphi (g_{1}g_{2}^{-1})=1, כלומר  g_{1}g_{2}^{-1}\in K, כלומר  g_{1}K=g_{2}K.
משפט האיזומורפיזם הראשון > יישום של המשפט עבור מרחבים וקטוריים

ניתן לפרש את משפט הממדים עבור העתקות ליניאריות כהדגמה של משפט האיזומורפיזם הראשון, שכן מרחבים וקטוריים הם סוג של חבורות אבליות. במקרה זה ההעתקה הליניארית  T:U\to V היא הומומורפיזם בין החבורות  U,V. בעוד שהגרעין  W\subset U והתמונה  S\subset V של הומומורפיזם זה מקבלים את המשמעות שלהם בהשאלה ממשמעותם באלגברה ליניארית. בהינתן תת-מרחב  W, האיברים של חבורת המנה  U/W (כלומר הקוסטים של  W ב- U) הם בעצם כל המרחבים מממד זהה ש"מקבילים" ביחס אליו. לדוגמה, בהינתן מישור  \mathbb {R} ^{2} וכיוון בתוכו, הקוסטים המתאימים לו הם כל הישרים המקבילים לכיוון זה. כלומר, איברי חבורת המנה פועלים על קוסט הזהות  W באותו אופן כמו הזזות (translations), ולפיכך מספר איברי חבורת המנה  U/W הוא כמספר ההזזות בכיוונים שאינם מוכלים ב- W. עבור מרחבים וקטוריים מעל שדות סופיים ניתן לספור ישירות את מספר הכיוונים הללו, אולם במקרה האינסופי יש לדבר על ממדי המרחבים הללו. לפיכך: \dim(U/W)=\dim(U)-\dim(W), בעוד שלפי משפט האיזומורפיזם הראשון מתקיים גם  \dim(U/W)=\dim({\text{Im}}(T)), ולכן
 \dim({\text{Im}}(T))=\dim(U)-\dim(\ker(T)).
משפט האיזומורפיזם השני > הוכחה (עבור גרסת החבורות)

ראשית, נעיר כי משום ש- M\leq G וגם  N\trianglelefteq G אזי  M\cap N\trianglelefteq M, ולכן חבורת המנה  M/(M\cap N) מוגדרת היטב. כעת מגדירים העתקה  \varphi :M\to (MN)/N על ידי  \varphi (m)=mN לכל  m\in M. נשים לב לשלוש אבחנות:
ההעתקה  \varphi  היא הומומורפיזם כי לכל  m_{1},m_{2}\in M מתקיים:
 {\begin{aligned}\varphi (m_{1}m_{2})&=(m_{1}m_{2})N\\&=(m_{1}N)(m_{2}N)\\&=\varphi (m_{1})\varphi (m_{2})\end{aligned}}
ההעתקה  \varphi  היא על כי אם  mnN\in (MN)/N עבור  m\in M,n\in N אז  \varphi (m)=mN=mnN. השוויון  mN=mnN מתקיים כי  n\in N
מתקיים:
 {\begin{aligned}\ker(\varphi )&=\{m\in M:\varphi (m)=N\}\\&=\{m\in M:mN=N\}\\&=\{m\in M:m\in N\}\\&=M\cap N\end{aligned}}
בסך הכל מקבלים ממשפט האיזומורפיזם הראשון כי  M/(M\cap N)=M/\ker(\varphi )\cong {\text{Im}}(\varphi )=(MN)/N כנדרש.
משפט האיזומורפיזם השני > מסקנה מהמשפט

במקרה של המשפט בגרסת תורת החבורות, ניתן להסיק כי  M/(M\cap N) איזומורפי לתת-חבורה של  G/N, ובפרט  [M:M\cap N]\leq [G:N], כאשר  [G:N] מסמן את האינדקס של  N ב- G. מכאן נובע האי-שוויון השימושי  [G:M\cap N]\leq [G:N][G:M].
משפט האיזומורפיזם השלישי (כלל הצמצום) > הוכחה (עבור גרסת החבורות)

ראשית, נעיר כי משום ש- M,N\trianglelefteq G וגם  M\leq N אז  M\trianglelefteq N. לכן, חבורת המנה  N/M מוגדרת היטב וניתן להראות שמתקיים  N/M\trianglelefteq G/M. מכאן שהביטוי  (G/M)/(N/M) מוגדר היטב, ונוכל לעבור להוכחת האיזומורפיות. כעת מגדירים העתקה  \varphi :G/M\to G/N על ידי  \varphi (gM)=gN לכל  g\in G. נשים לב לשלוש אבחנות:
ההעתקה  \varphi  היא הומומורפיזם כי לכל  g_{1}M,g_{2}M\in G/M מתקיים:
ההעתקה  \varphi  היא על כי אם  gN\in G/N עבור  g\in G אז  \varphi (gM)=gN.
מתקיים:
בסך הכל מקבלים ממשפט האיזומורפיזם הראשון כי  (G/M)/(N/M)=(G/M)/\ker(\varphi )\cong {\text{Im}}(\varphi )=G/N כנדרש.
משפט ההתאמה (הסריג)

בהינתן חבורה  G ותת-חבורה נורמלית  N\trianglelefteq G, יש התאמה ח.ח.ע ועל בין תת-החבורות של  G המכילות את  N, לבין תת-החבורות של חבורת המנה  G/N. כלומר, אם נסמן  {\mathcal {G}}=\{H:N\subseteq H\leq G\},\,{\mathcal {N}}=\{H:H\leq G/N\}, אז יש התאמה ח.ח.ע ועל  \varphi :{\mathcal {G}}\to {\mathcal {N}}, והיא נתונה על ידי  \varphi (A)=A/N לכל  A\in {\mathcal {G}}.
| אלגברה מופשטת |
| --- | --- | --- |
| ענפים | אלגברה ליניארית • אלגברה בוליאנית • אלגברה דיפרנציאלית • אלגברה הומולוגית • גאומטריה אלגברית • טופולוגיה אלגברית • תורת גלואה • תורת החבורות • תורת החוגים • תורת המספרים האלגברית • תורת הקטגוריות • תורת השדות |  |
| מבנים אלגבריים | מאגמה • חבורה למחצה • מונואיד • חבורה • חבורה אַבּלִית • חוג • תחום שלמות • שדה • מודול • מרחב וקטורי • אלגברה (מבנה אלגברי) • אלגברת לי • אלגברת הקווטרניונים של המילטון • אלגברה לא אסוציאטיבית |  |
| מושגי יסוד | הומומורפיזם • משפטי האיזומורפיזם • תת-חבורה נורמלית • אידיאל • לוקליזציה • מכפלה טנזורית • הצגה ליניארית |  |
מציצת אצבע

ילדה מוצצת אצבע
מציצת אצבע היא תופעה של דחף אוראלי למצוץ את אחת מאצבעות היד. לרוב נעשה לצורך כך שימוש באגודל.
זהו הרגל השכיח בעיקר בקרב פעוטות. ההתנהגות מתמתנת עם הגיל, כך שניתן לראות אותה לעיתים רחוקות יותר בקרב ילדים. היא מתקיימת גם בצורה מלאה או מעודנת יותר בקרב מבוגרים (למשל, נגיעה מהירה בשפתיים).
התופעה של מציצת אצבע אינה ייחודית לאדם והיא קיימת גם אצל פרימטים אחרים. גם פילים נצפו כשהם מוצצים את החדק בגיל צעיר.
גיל

מציצת אצבע יכולה להתחיל כבר מהרחם. יש עוברים הנראים כבר באולטראסאונד מוצצים אצבע. ההרגל יכול להתפתח בכל שלב בילדות, אך רוב הילדים מוצצים אצבע בגיל 18 עד 21 חודשים.‏ 80% מהילדים נגמלים כבר בגיל 5, אך לעיתים התופעה נמשכת גם מעבר לכך.
תינוקות חווים את העולם באמצעות הפה, והכנסת אצבעות הידיים לתוכו היא אחת הדרכים לכך.
נזקים אפשריים

רופאים טוענים שמציצת אצבע עלולה להשפיע על צורת השיניים יותר מאשר מציצת מוצץ, וזאת משום שהאצבע זמינה יותר לפעוט ולכן קשה יותר להיגמל ממנה. כתוצאה ממציצת אצבע לאחר בקיעת השיניים הקבועות ייתכן שעצם הלסת תשנה את צורתה והשיניים תחרוגנה מהזווית שלהן: השיניים העליונות יבלטו החוצה והתחתונות ייכנסו פנימה. גם בעיות בלעיסה, בליעה, דיבור ומיקום הלשון עלולות להופיע.
לעיתים מציצת אצבע יכולה לגרום לנזק בשיני החלב.